གཉིས་པ་ཕུག་ལུགས་ཞེས་པ་ནི།ཕུག་པ་ལྷུན་གྲུབ་རྒྱ་མཚོས་ཕྱག་ལེན་གནང་བའི་ལུགས་ལ་ཟེར།དེ་ཡང་དེང་དུས་ཀྱི་ལྷོ་ཁ་ས་ཁུལ་དུ་བྱུང་བའི་རྒྱ་མཚོ་རྣམ་གསུམ༼ཕུག་པ་ཕྱི་མ།༽ནི།གཙང་ཆུང་ཆོས་གྲགས་རྒྱ་མཚོ།མཁས་གྲུབ་ནོར་བཟང་རྒྱ་མཚོ།ཕུག་པ་ལྷུན་གྲུབ་རྒྱ་མཚོ་བཅས་ཡིན་ལ།རྗེ་བདག་ཉིད་ཆེན་པོའི་འཁོར་དག་པ་རྣམ་བརྒྱད་ཀྱི་ནང་ཚན་འོལ་ཁ་ཉི་མ་ལུང་གི་གནས་བརྟན་བཟང་སྐྱོང་གི་དངོས་སློབ་གཙང་ཆུང་ཆོས་གྲགས་རྒྱ་མཚོ།དེའི་སློབ་མ་མཁས་གྲུབ་ནོར་བཟང་རྒྱ་མཚོ་དང་ཕུག་པ་ལྷུན་གྲུབ་རྒྱ་མཚོ་སོགས་སོ།།རབ་བྱུང་བརྒྱད་པའི་མེ་ཡོས༡༤༤༧ལོར།ཕུག་པ་ལྷུན་གྲུབ་རྒྱ་མཚོས་རྩིས་གཞུང་པད་དཀར་ཞལ་ལུང་༼བཻ་སེར་དུ་མཁས་གྲུབ་ནོར་བཟང་རྒྱ་མཚོས་བརྩམས་ཟེར།སུམ་པས་མགོ་མཇུག་ལྷུན་རྒྱམ་གྱིས་བསྣན་ཟེར་རོ།།༽དང་།ཆུ་མིག་ཀླུ་མཚོའི་རེའུ་མིགདྲག་གཟའ་གསུམ་གྱི་དལ་དག་སྐར་མའི་རྐང་བའི་རེའུ་མིག་ལ་སོགས་པའི་རེའུ་མིག་རྒྱས་འབྲིང་བསྡུས་གསུམ་བརྩམས།མཁས་གྲུབ་ནོར་བཟང་རྒྱ་མཚོས་པད་དཀར་ཞལ་ལུང་གི་ལྷན་ཐབས་སྒོ་བརྒྱ་འབྱེད་པའི་ལྡེ་མིག་དང་།པད་དཀར་ཞལ་ལུང་ལས་གཟའ་རྣམས་སྟོང་བ་ལ་འཇུག་པའི་ལྷན་ཐབས།རྩིས་འཕྲོ་གསལ་བར་བྱེད་པའི་སྒྲོན་མེ་སོགས་རྩིས་གཞུང་མང་པོ་དང་།རབ་བྱུང་བརྒྱད་པའི་ས་ཁྱི༡༤༧༨ལོར་དུས་འཁོར་སྤྱི་དོན་དྲི་མེད་འོད་རྒྱན་སོགས་རིམ་པར་མཛད་ནས།བོད་ཀྱི་ཡུལ་དུས་དང་འཚམ་པའི་དུས་བརྟག་གནམ་དཔྱད་གཏན་ལ་ཕབ་སྟེ་ལི་ཐོ་སྦྱོར་སྲོལ་གྱི་བྱ་བཞག་རིམ་གྱིས་གོང་འཕེལ་བཏང་།རྩིས་སྟོན་བསམ་རྒྱལ་བ་སོགས་ཀྱིས་རིམ་བཞིན་སྤེལ་བ་ལ་གྲ་མདའ་ཕུག་པའི་རིང་ལུགས་ཞེས་ཡོངས་སུ་གྲགས་པ་སྟེ་བཀའ་སྲོལ་ཆེན་པོ་རྣམ་པ་གཉིས་བྱུང་།དེ་དག་གི་རྒྱུད་ལས་ཕྱིས་སུ་རབ་བྱུང་བཅུ་གཉིས་པའི་མེ་ཡོས༡༦༨༧ལོར་སྡེ་སྲིད་སངས་རྒྱས་རྒྱ་མཚོས་རྩིས་ཀྱི་བསྟན་བཅོས་བཻ་ཌཱུར་དཀར་པོ་བརྩམས་ནས་དཀར་ནག་དབྱངས་གསུམ་གྱི་དོན་ཤིན་ཏུ་རྒྱས་པར་གསུངས།ཉི་སྐར་དང་བསྒྲིགས་ནས་དུས་གཟེར་མང་པོ་གཏན་ལ་ཕབ།ལྡོག་གཉིས་དང་མཉམ་གཉིས།དབུགས་སྒང་སོགས་ཀྱི་ཚད་གཞི་རི་མོའི་སྒོ་ནས་ངེས་གཏན་ཁེལ་བ་གནང་།ལོ་ཟླ་ཞག་དུས་ཀྱི་ས་བདག་རྒྱུ་བ།སྤར་སྨེ།རྟེན་འབྲེལ་སོགས་ཉེ་བར་མཁོ་བ་རྣམས་ཚེས་ཁོངས་སུ་བཀོད་པ་སོགས་ལི་ཐོ་རྩོམ་སྒྲིག་གི་ཚུལ་ལུགས་སྔར་ལས་ཤིན་ཏུ་རྒྱས་པར་གཏན་ལ་ཕབ་པར་མ་ཟད།དཔལ་ལྡན་ཕུག་པའི་ལུགས་དེ་ཉིད་ཀྱང་རྒྱ་ཆེར་སྤེལ།འདི་ལ་ལུ་འགོ་བླ་མཁྱེན་ངག་དབང་གིས་དཀའ་གནད་ཀྱི་དྲི་བ་ཉིས་བརྒྱ་དང་བརྒྱད་ཞུས་པའི་ལན་དུ་ས་འབྲུག༡༦༨༨ལོར།ལུང་རིགས་མན་ངག་གིས་ཐེ་ཚོམ་གཅོད་པའི་དྲིས་ལན་གཡའ་སེལ་ལམ་བཻ་དཀར་བུ་ཡིག་བརྩམས།དེ་ནས་བཟུང་བོད་ཁུལ་གྱི་མཁས་པ་ཚང་མས་རྩིས་གཞུང་ཚད་ལྡན་དུ་བརྩི།དེ་མི་དཔལ་ལྡན་རྒྱུད་བཞིའི་ཚིག་དོན་ཆ་ལ་དེ་སྔོན་ཡིག་ནོར་ཤོར་ནས་མ་དག་རྒྱུན་འབྱམས་སུ་སོང་རིགས་ལ་ཞིབ་མོར་དཔྱད་ནས་ཞུ་དག་གནང་སྟེ་པར་དུ་བརྐོས།རྒྱུད་བཞི་ཀའི་འགྲེལ་ཆེན་བཻ་ཌཱུར་སྔོན་པོ་དང་མན་ངག་ལྷན་ཐབས་སོགས་རྩོམ་གནང་མཛད་པ་དང་།ལྕགས་རི་གྲྭ་ཚང་སོགས་འཆད་ཉན་གྱི་སློབ་གྲྭ་བཙུགས་ནས་རྒྱུད་འཛིན་པ་གསོ་སྐྱོང་གནང་སྟེ་སྨན་རྩིས་གཉིས་མཉམ་སློབ་དང་མཉམ་སྤྱོད་ཀྱི་སྲོལ་རྒྱུན་དར་སྤེལ་བཏང་བས་བོད་ཁམས་ཡོངས་ལ་དར་ཁྱབ་ཆེན་པོ་བྱུང་ངོ་།།